लीक से पूरी तरह हट कर चलने वाले इस लेखक से मेरा समीप्य 1966 में तब हुआ जब मैं वहां एक दैनिक के समाचार संपादक के रूप में नियुक्त हुआ। उससे पहले उसी अखबार के साहित्य संपादक के रूप में मैं ‘स्वदेश भारद्वाज’ के नाम से दीपक की प्रारंभिक कहानियां प्रकाशित कर चुका था। उन दिनों दीपक एअरफोर्स के एक स्कूल में पढ़ाता था। बाद में उसे अंबाला छावनी के ही जीएमएन कॉलेज में नौकरी मिल गई। हालांकि मेरी अखबारी जिंदगी शाम से शुरू होती थी, मगर दीपक से मुलाकात कमोबेश रोज का सिलसिला थी। उन दिनों अंबाला छावनी में एक अन्य लेखक राकेश वत्स भी बेहद सक्रिय थे। मगर दोनों में सृजन और कहानी आंदोलन को लेकर भीषण टकराव रहता था। राकेश भी उतना ही गरममिजाज था, जितना कि दीपक। एक-दूसरे पर तंज भी कसे जाते। मगर ऐसे भी लम्हे आते, जब दोनों एक-दूसरे की सृजनशीलता की तारीफ भी करते।